Omaishoitajat ja Läheiset – Liitto ry,
Närståendevårdare och Vänner – Förbundet rf
Hämeentie105 A, 00550 Helsinki
09-6866 860, fax 09-6866 8655
Email. etunimi.sukunimi@omaishoitajat.com
www.omaishoitajat.com

LAUSUNTO KOSKIEN HOLHOUSLAINSÄÄDÄNNÖN TARKISTAMISTYÖRYHMÄN MIETINTÖÄ / EDUNVALVONTAVALTUUTUSTA 

Omaishoitajat ja Läheiset Liitto - ry on omaishoitajien valtakunnallinen edunvalvonta- ja asiantuntijajärjestö (Suomessa n. 300 000 omaishoitajaa). Liiton paikallisten omaishoitaja-yhdistysten määrä on 52. Liiton paikallisyhdistysten toiminnan alueellinen kattavuus on 290 kuntaa.   

Omaishoitajat ja Läheiset – Liitto ry haluaa lausunnossaan kiinnittää huomiota seuraaviin asioihin:

Pidämme tärkeänä, että mietinnössä on kiinnitetty huomiota erilaisissa omaishoitotilan-teissa enenevässä määrin nousevaan kysymykseen kykenevyydestä hoitaa esim. tiettyjä taloudellisia velvoitteita. Edunvalvontavaltuutus on nähdäksemme erittäin käyttökelpoinen tapa ennalta järjestää ja varautua sairauden tai vammautumisen ehkä mukanaan tuomiin hankaluuksiin hoitaa tiettyjä asioita.

Haluamme korostaa, että on tärkeää, että edunvalvontavaltuutus sisältäisi myös varajärjestelmän tilanteissa, jolloin valtuutettu ei enää ole itsekään toimintakykyinen.  Valtuutusta tehtäessä tulisi voida asettaa esimerkiksi ensisijainen ja toissijaisen valtuutettu tämän tyyppisiä tilanteita varten.  

Katsomme, että omaishoitotilanteissa (perhetilanteissa) on hyvä, että tilitysvelvollisuus on mahdollisimman yksinkertainen ja joustava, johon mietinnössä viitataankin.

Jotta järjestelmästä syntyisi toimiva käytäntö on säädösten voimaantullessa panostettava tiedottamiseen asiaan liittyvillä hallinnon alueilla,  omais-, vammais-, vanhus- ja potilasjärjestöissä sekä myös suoraan suurelle yleisölle. 

Helsingissä 14.12.2004

Virpa Puisto				Merja Salanko-Vuorela	
puheenjohtaja			toiminnanjohtaja